San - A rakpart kövén ültem én...

Érdekes helyek vannak a világon. Van ugye egy részt Ázsia, meg aztán ott van Amerika. Nézhetjük szűkebben is a dolgot, városokra, tájakra vizsgálva. Vagy legyen csak egy tényleg apró dolog. Mondjuk egy vízpart, vagy legyen csak egy rakpart. Az már úgyis kipróbált hely. Válasszuk ki a sor ezer közül, mondjuk a budapestit! Adva van tehát egy rakpart Budapesten. A világ kis szelete. 

Most üljünk le az egyik lépcsőfokára. És mi változott? Minden! Már nemcsak ülünk, hanem gondolkodunk is. A hely szelleme, ahogy valamelyik nagy költő is megmondta. Valahogy megváltozik a világ, külső szemlélők lettünk. Látjuk, ahogy mellettünk elrohan egy autó. Nem fontos! Egy hajó siklik el. Ez már érdekesebb. Egy sirály száll le tőlünk pár lépésre. Az eddigi legérdekesebb esemény. Felborult az értékrendünk, vagy helyreállt. Ki tudja? És megértem a költőt, megértem szüleimet, értem a tegnapot és értem a mát, talán a holnapot is. Hát nem furcsa? 

Pedig csak ülünk a rakparton és semmit sem teszünk. Mondtam én, hogy vannak furcsa helyek a világon!